1. ปัจจัยความเสี่ยง

ความเสี่ยง ความสลับซับซ้อน และความไม่แน่นอน เป็นตัวกำหนดภาวะทางธุรกิจในปัจจุบัน
ธุรกิจอาจมีความเสี่ยงที่เกิดจากกลยุทธ์การดำเนินงาน สถานะทางการเงิน
การปฏิบัติตามกฎข้อบังคับหรือการดำเนินงาน และจากระบบคอมพิวเตอร์
มีทั้งความเสี่ยงภายในองค์กรจนถึงความเสี่ยงจากภัยพิบัติต่าง ๆ เช่น น้ำท่วม
ความเสี่ยงต่อโอกาสของธุรกิจ เช่น การจัดทำระบบพาณิชย์อิเล็กทรอนิกส์ระหว่างธุรกิจ (B2B)
โดยการยกระดับการแลกเปลี่ยนข้อมูลและการสื่อสารกับผู้จัดจำหน่ายสินค้า
ซึ่งล้วนเป็นประโยชน์ต่อการบริหารเงินทุนหมุนเวียนของบริษัทฯ อีกทั้งมีความเสี่ยงจากปัจจัยภายนอก
จากการติดต่อกับผู้อื่น ความสัมพันธ์ของบริษัทในฐานะผู้จัดจำหน่ายสินค้า ลูกค้า นายจ้าง
และบริษัทที่ถูกลงทุน ความเสี่ยงที่สำคัญที่บริษัทฯ ประสบอยู่ในปัจจุบันคือ ความเสี่ยงจากตลาดหุ้น
ความเสี่ยงจากผู้ถือหุ้น ความเสี่ยงจากสภาวะเศรษฐกิจ ความเสี่ยงจากการแข่งขัน เช่น
การดำเนินการของคู่แข่ง และความเสี่ยงจากแผนการขยายและการพัฒนาธุรกิจของบริษัทฯ
นอกจากนี้ยังมีความเสี่ยงทั่วไป เช่น ความเสี่ยงจากสภาพอากาศ ความเสี่ยงจากสภาพการเมือง
ความตอบสนองของผู้บริโภค และความเสี่ยงจากการอิงกับระบบสารสนเทศ

บริษัทฯ เป็นบริษัทจดทะเบียนในตลาดหลักทรัพย์แห่งประเทศไทย ดังนั้นราคาหุ้นของบริษัทฯ
ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศและต่างประเทศ
ในช่วงต้นปีภาวะของตลาดตกต่ำลงเนื่องจากมีการคาดการณ์ถึงภาวะเศรษฐกิจของสหรัฐอเมริกาและทั่วโลกในอนาคตจะตกต่ำลง
ตามด้วยภาวะเศรษฐกิจที่ถดถอยลงในครึ่งปีหลังของปี 2543 และ ตลอดปี 2544
อีกทั้งยังเกิดผลกระทบจากการก่อการร้ายซึ่งส่งผลต่อการเติบโตของเศรษฐกิจโดยต่อเนื่องไปทั่วโลก
สภาวะตลาดหุ้นยังคงตกต่ำตลอดปี 2544 ทำให้ราคาหุ้นของบริษัทฯ ยังคงมีแรงกดดันตลอดปี 2544
โดยมีราคาปิดที่ 39.50 บาท

บริษัทฯ
มีความสัมพันธ์อันดีกับกลุ่มเอสเอชวีจากประเทศเนเธอร์แลนด์ซึ่งเป็นผู้ถือหุ้นรายสำคัญของบริษัทฯ
มายาวนาน และจากความสัมพันธ์อันดีนี้เองทำให้บริษัทฯ
สามารถดำเนินธุรกิจค้าปลีกแบบชำระด้วยเงินสดและบริการตนเองในประเทศไทยยาวนานกว่า 10
ปี ทีมผู้บริหารของบริษัทฯ
ประกอบด้วยทีมงานที่มีความชำนาญและประสบการณ์สูงทั้งในประเทศและต่างประเทศ มีความรู้
ความเข้าใจ
และมีความสามารถในเรื่องอุตสาหกรรมค้าปลีกในประเทศไทยและกระบวนการจัดจำหน่ายของผู้ผลิตผู้จัดจำหน่าย
อย่างไรก็ตาม บริษัทฯ ได้ปรึกษากับกลุ่มเอสเอชวีในทุกแง่มุมของการดำเนินธุรกิจ เช่น
ในเรื่องการจัดซื้อ การเงิน และเทคโนโลยีสารสนเทศ และการวางกลยุทธ์ นอกจากนี้ บริษัทฯ
ยังมีการทำสัญญาการใช้ซอฟต์แวร์และใบอนุญาตต่าง ๆ กับสมาชิกในกลุ่มเอสเอชวี
โดยมีการต่ออายุสัญญาทุกปีและไม่มีข้อบ่งชี้ใดที่จะเป็นปัจจัยที่จะกระทบการต่อสัญญานั้น ๆ

ในฐานะผู้ประกอบการค้า ความเชื่อมั่นของผู้บริโภคมีความสำคัญอย่างยิ่งต่อธุรกิจของบริษัทฯ
โดยเฉพาะยอดขายสินค้าอุปโภคที่ขึ้นอยู่กับการตัดสินใจของผู้บริโภคเป็นหลัก สำหรับเศรษฐกิจในปี
2544
นี้มีเครื่องบ่งชี้ถึงการประหยัดมากขึ้นก่อให้เกิดผลกระทบต่อการพัฒนาเศรษฐกิจและการเมืองทั่วโลก
รวมถึงความมั่นคงทางการเมือง ในฐานะผู้ประกอบธุรกิจค้าส่ง บริษัทฯ
อาจได้รับผลกระทบจากการขาดความเชื่อมั่นของผู้บริโภคน้อยกว่าผู้ประกอบธุรกิจค้าปลีกประเภทดิสเคาน์
สโตร์และไฮเปอร์มาร์เก็ต เนื่องจากกลุ่มลูกค้าหลักของบริษัทฯ มิใช่กลุ่มผู้บริโภครายสุดท้าย
นอกจากนี้ บริษัทฯ ยังไม่มีความเสี่ยงเรื่องหนี้สูญ เนื่องจากบริษัทฯ
ขายสินค้าเป็นเงินสดทั้งหมดและมีเงินทุนหมุนเวียนที่มีสภาพคล่องสูง
การลดลงของยอดขายสินค้าอุปโภคได้ส่งผลกระทบอย่างมากต่ออัตรากำไร อย่างไรก็ตาม
การคาดคะเนผลกระทบในอนาคตที่อาจมีต่ออัตรากำไรของบริษัทฯ นั้นเป็นไปได้ยาก
แต่จากผลการดำเนินงานที่ผ่านมาแสดงให้เห็นว่าบริษัทฯ
สามารถรับมือกับภาวะกดดันที่มีผลต่ออัตรากำไรได้เป็นอย่างดีโดยอาศัยการควบคุมต้นทุนการดำเนินงาน
และการมีสายสัมพันธ์อันดีกับผู้จัดจำหน่ายสินค้า

การแข่งขันของธุรกิจค้าปลีกรูปแบบใหม่ไปเป็นอย่างดุเดือด
ผู้ประกอบการธุรกิจไฮเปอร์มาร์เก็ตและร้านค้าสะดวกซื้อชั้นนำต่างเผยถึงแผนการขยายสาขาอย่างต่อเนื่องทั้งในกรุงเทพมหานครและต่างจังหวัด
ทำให้มีการรุกเปิดสาขาชนกันไปยังจังหวัดที่เล็กลง
และแม้ว่าการดำเนินธุรกิจของผู้ค้าปลีกรายอื่นไม่ถือเป็นคู่แข่งโดยตรงของบริษัทฯ
แต่อาจมีผลกระทบต่อบริษัทฯ ในการแย่งฐานลูกค้าหลักและความสามารถในการหาพื้นที่ใหม่ ๆ
เพื่อการขายได้ การขยายตัวของธุรกิจไฮเปอร์มาร์เก็ตจะเน้นที่ผู้บริโภคสุดท้ายเป็นหลัก คือ
เป็นลูกค้ารายบุคคลหรือเป็นครอบครัวซึ่งซื้อสินค้าเพื่อใช้ส่วนตัว แต่เนื่องจากบริษัทฯ
ดำเนินธุรกิจค้าส่งรับชำระค่าสินค้าเป็นเงินสดและลูกค้าบริการตนเอง บริษัทฯ
จะเน้นลูกค้าหลักซึ่งเป็นผู้ประกอบการขนาดกลางและขนาดเล็ก (SME) ร้านค้าปลีก
ผู้ประกอบธุรกิจร้านอาหารและบริการ ผู้ประกอบอาชีพอิสระ และสถาบันต่าง ๆ
อย่างไรก็ตามการขายผลิตภัณฑ์บางชนิดโดยเฉพาะสินค้าอุปโภคที่ขึ้นอยู่กับการตัดสินใจของกลุ่มลูกค้าหลักอาจได้รับผลกระทบอยู่บ้าง

บริษัทฯ
มีการปรับปรุงแผนการขยายสาขาเพื่อตอบรับกับการแข่งขันที่รุนแรงและการขยายตัวอย่างต่อเนื่องของผู้ค้าปลีกบางรายในช่วงห้าปีที่ผ่านมานี้
การปรับปรุงแผนงานของบริษัทฯ
ทำให้การขยายตัวของบริษัทช้าลงโดยเน้นการปรับเปลี่ยนรูปแบบการดำเนินธุรกิจให้เป็นศูนย์ค้าส่งที่ชัดเจนและการเลือกสรรทำเลที่ตั้งสาขาที่ดีโดยพิจารณาตามเกณฑ์ของบริษัทอย่างรอบคอบ
รวมถึงส่วนแบ่งตลาด การแข่งขัน จำนวนลูกค้ากลุ่มเป้าหมาย ความต้องการของลูกค้า พื้นที่ขาย
และประเภทสินค้าและบริการที่ต้องการเสนอขาย รวมทั้งผลตอบแทนการลงทุน
โดยมิได้คำนึงถึงทำเลในการตั้งสาขาเพียงอย่างเดียว ในปี 2544 บริษัทฯ
เปิดสาขาใหม่เพิ่มหนึ่งแห่งที่จังหวัดสุรินทร์ เป็นสาขาที่มีขนาดเล็กกว่าสาขาอื่น ๆ
เพื่อตอบรับความต้องการของลูกค้ากลุ่มเป้าหมายในพื้นที่
และแสดงถึงการวางกลยุทธที่เน้นถึงแนวทางธุรกิจรูปแบบใหม่ที่ต่างจากเดิมของบริษัทฯ

การบริหารความเสี่ยงจากการปฏิบัติตามกฎระเบียบ การดำเนินการ และระบบงาน
ยังคงจัดทำต่อไปและมีการทบทวนอย่างต่อเนื่อง ในฐานะผู้ประกอบการธุรกิจค้าปลีกรูปแบบใหม่
บริษัทฯ ได้ริเริ่มนำระบบพาณิชย์อิเล็กทรอนิกส์ระหว่างธุรกิจ (B2B) มาใช้ในปีนี้
ซึ่งมีผลดีต่อประสิทธิภาพการดำเนินงานของบริษัทและสายสัมพันธ์กับผู้จัดจำหน่ายสินค้า
หน่วยงานสารสนเทศของบริษัทฯ ต้องคอยตรวจสอบต่อการปฏิบัติตามมาตรฐานที่ดีตามหลักสากล
ในทุกระบบงานที่เกี่ยวข้องกับระบบข้อมูล รวมทั้ง การจัดเก็บข้อมูล ความปลอดภัยของข้อมูล
และการจัดการระบบให้กลับคืนสู่ภาวะการใช้งานปกติกรณีเกิดความเสียหาย

บริษัทฯ มีพนักงานที่มีประสิทธิภาพสูงและทันต่อการพัฒนาธุรกิจค้าปลีกระดับโลก
อีกทั้งคณะผู้บริหารและคณะกรรมการบริษัทฯ
ก็ได้ดำเนินงานทบทวนปัจจัยความเสี่ยงดังกล่าวอย่างจริงจัง